b"\n_START_ARTICLE_\nChristophe Riblon\n_START_SECTION_\nRatapy\xc3\xb6r\xc3\xa4ily\n_START_PARAGRAPH_\nRiblon saavutti ratapy\xc3\xb6r\xc3\xa4ilyn EM-kilpailuissa 2002 hopeaa alle 23-vuotiaiden joukkuetakaa-ajossa. Vuoden 2007 Pekingin maailmancupissa h\xc3\xa4n voitti pariajon J\xc3\xa9r\xc3\xb4me Neuvillen kanssa. Manchesterin MM-kilpailuissa 2008 h\xc3\xa4n sai Vasil Kiryjenkan j\xc3\xa4lkeen hopeaa pisteajossa. Ballerupin MM-kilpailuissa 2010 h\xc3\xa4n sai Morgan Kneiskyn kanssa hopeaa pariajossa.\n_START_SECTION_\nMaantiepy\xc3\xb6r\xc3\xa4ily\n_START_PARAGRAPH_\nRiblon edusti koko ammattilaisuransa ajan, vuosina 2005\xe2\x80\x932017, Ag2r-La Mondiale -tallia. Ensimm\xc3\xa4isen\xc3\xa4 ammattilaisvuonnaan h\xc3\xa4n sijoittui toiseksi Tour de l'Avenir -etappikilpailussa. Vuonna 2006 h\xc3\xa4n voitti Circuit de Lorraine -ajon nelj\xc3\xa4nnen etapin. Seuraavana vuonna h\xc3\xa4n voitti yhden p\xc3\xa4iv\xc3\xa4n kilpailun Tour de la Somme ja 2009 Route du Sud -ajon kolmannen etapin.  _NEWLINE_Riblon voitti helmikuussa 2010 Les Boucles du Sud Ard\xc3\xa8che -kilpailun. Hein\xc3\xa4kuisessa Ranskan ymp\xc3\xa4riajossa h\xc3\xa4n voitti Pyreneill\xc3\xa4 ajetun 14. etapin kuuluttuaan yhdeks\xc3\xa4n ajajan k\xc3\xa4rkiryhm\xc3\xa4\xc3\xa4n, josta irtautui etappivoittoon. Ranskan ymp\xc3\xa4riajossa 2013 h\xc3\xa4n oli 16. etapilla toinen ja voitti Alpe d'Huez'n nousuun p\xc3\xa4\xc3\xa4ttyneen 18. etapin 59 sekunnin erolla Tejay van Gardereniin. Saman vuoden Puolan ymp\xc3\xa4riajossa h\xc3\xa4n voitti toisen etapin ja sijoittui kokonaiskilpailussa kolmanneksi. Puolan ymp\xc3\xa4riajossa 2014 h\xc3\xa4n oli nelj\xc3\xa4s."